b'\n_START_ARTICLE_\nHinko Kav\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nKav\xc4\x8di\xc4\x8d se je \xc5\xa1olal v Postojni in v Gorici, kjer je obiskoval 2. in 3. razred realke (1861\xe2\x80\x931862). V kranjskem de\xc5\xbeelnem zboru je od leta 1886 do 1893 zastopal kme\xc4\x8dke ob\xc4\x8dine Postojna-Logatec-Seno\xc5\xbee\xc4\x8de-Lo\xc5\xbe-Bistrica, bil \xc4\x8dlan narodno-naprednega kluba, a se vseeno udele\xc5\xbeil pripravljalnega shoda za I. katoli\xc5\xa1ki shod v \xc5\xa0entpeteru na Krasu (sedaj Pivka)._NEWLINE_Kav\xc4\x8di\xc4\x8d je ves \xc4\x8das delal v gospodarskem in upravnem odseku de\xc5\xbelnega zbora, bil \xc4\x8dlan komisije za pogozdovanje Krasa (od 1886) in njen zaupnik (1892), skrbel zlasti za regulacijske, re\xc4\x8dne, vodovodne in gradnjo ter modernizacijo cest, se udele\xc5\xbeeval gospodarskih razprav, se zavzemal za oskrbovanje Krasa z vodo (1890), za regulacijo reke Pivke (1892), za lovske zadeve, vlo\xc5\xbeil predlog za ustanovitev zdravstvenega okro\xc5\xbeja za ob\xc4\x8dine Logatec, Rovte, Hotedr\xc5\xa1ico (1890) in nasprotoval ter 1890 tudi glasoval proti finan\xc4\x8dni garanciji za dolenjsko \xc5\xbeeleznico (\xc5\xbdelezni\xc5\xa1ka proga Ljubljana - Metlika d.m.) Bil je \xc4\x8dlan okrajnega \xc5\xa1olskega sveta, okrajnega cestnega odbora, odbornik Slovenskega dru\xc5\xa1tva in se trudil za ustanovitev ob\xc4\x8dinskih \xc5\xbeivinorejskih zadrug.'